ชื่อสถานที่: ลิ้มเหล่าโหงว
ประเภท: ร้านอาหาร กาแฟ เบเกอรี่
ตำบล: ศรีภูมิ
อำเภอ: เมืองเชียงใหม่
จังหวัด: เชียงใหม่
รหัสไปรษณีย์: 50200
พิกัด: 18.78964, 98.98600

ย่านถนนอินทวโรรสหรือที่คนเชียงใหม่และนักท่องเที่ยวรู้จักกันดีในย่านหลังอนุสาวรีย์สามกษัตริย์นั้น มีร้านอาหารที่ขึ้นชื่อว่าเก่าแก่คู่เชียงใหม่หลายร้านและอร่อยถูกปากคนเมือง นักท่องเที่ยว และนักชิมทั่วไป แน่นอนว่าในบรรดาร้านที่เรียงรายอยู่นั้น ต้องมีก๋วยเตี๋ยวอยู่แน่นอน และร้านก๋วยเตี๋ยวที่อยู่ที่ย่านนี้ แนะนำร้านนึงคือลิ้มเหล่าโหงว เป็นร้านเย็นตาโฟและก๋วยเตี๋ยวลูกชิ้นปลารสเด็ด อยู่คู่เชียงใหม่มานานกว่า 20 ปี และมีสาขาอื่นๆ ที่กรุงเทพด้วย โดยเฉพาะที่สาขาหลักของเชียงใหม่ได้รับประกาศเกียรติคุณความอร่อยอยู่คู่ถนนอินทวโรรสมานานกว่า 20 ปีอีกด้วย ร้านสาขาหลักของเชียงใหม่อยู่ฝั่งทางไปที่ว่าการอำเภอเมือง ติดร้านหวานละมุน วนรถมาถ้าโชคดีก็ได้จอดหน้าร้านเลย เพราะถนนเส้นนี้ปรับการเดินรถใหม่เป็นแบบทางเดียวแล้ว ต้องไปเข้าทางสี่แยกโรงเรียนยุพราชหรือมาจากที่ว่าการอำเภอ แนะนำเต้าหู้หมูสับรองท้อง เต้าหู้นุ่มๆ ติดกับหมูสับปั้นปรุงรส จะทานเปล่าๆ ก็อร่อยนุ่มนิ่มเด้งในปาก หรือจะจิ้มน้ำจิ้มแซบก็ได้รสชาติที่อร่อยไม่เหมือนใคร เมนูอื่นก็มีหมูยอนึ่งและลวกรวมที่อร่อยไม่แพ้กัน ตามมาด้วยเส้นเล็กเย็นตาโฟ โดยที่น้ำซุปเย็นตาโฟของร้านรสชาติจะเป็นเอกลักษณ์มากว่า รสจะเข้มข้นโทนเปรี้ยวและกลมกล่อม ไม่ต้องปรุงก็ทานได้อร่อย ทั้งเกี๊ยวปลา ปลาเส้น ที่สำคัญลูกชิ้นปลาอร่อยมาก กรอบเด้งอยู่ในปาก เป็นลูกชิ้นปลาที่ทางร้านคัดปลาสดๆ ตัวโตๆ มาทำลูกชิ้นทุกวัน ก่อนทานระวังคำเตือนของทางร้านดีๆ ที่ว่า "Caution: Fishball Jump!" "ระวัง: ลูกชิ้นปลากระโดด!" จะเป็นอย่างไรต้องลองมาทานเอง ต้องไม่ลืมหนังปลากรอบสูตรเฉพาะของทางร้านอีกเช่นกัน ส่วนตัวชอบเอาลงไปแช่น้ำซุปสักพัก ให้พอข้างนอกนุ่มและข้างในกรอบ ให้ความรู้สึกในการเคี้ยวมากมาย และครั้งที่แล้วมาทานเส้นเล็กยำแห้ง ก็อร่อยแบบไม่ต้องปรุง เส้นเล็กเหนียวนุ่มกำลังดี เครื่องต้มยำที่ปรุงมาพร้อมก็เพียงคนแล้วทานได้เลย มาครบทั้งเปรี้ยว เค็ม เผ็ด หวานและอร่อย บอกได้เลยว่าอร่อยทุกเมนูทั้งแบบรองท้องและเมนูหลัก แนะนำให้ลองมาทานที่สาขาหลักของเชียงใหม่ ถ้าโชคดีก็จะได้เจอคุณเจ้าของร้านสาวสวยใส่แว่น แก้มชมพู ต้อนรับลูกค้า รับออร์เดอร์ และคิดเงิน แล้วจะติดใจกลับมาทานในครั้งต่อไป